作者:王義山
標題:賀新郎
內容:雅有登山癖。覺老來、尚可躋攀，浪遊躡屐。險怪嶕嶢稱雁蕩，爭秀群山第一。更聳出、穹崖千尺。景物深藏長谷裡，最上龕，水鑿時衝激。硉矹處，巨□石。地生天作誰能識。睹江山如故，恨無一時人物。靈運當年為太守，佳處都曾遊歷。獨不見、此山腳跡。風月直須人管領，怎不移、石壁題巖壁。今且著，老夫筆。